לימור סון הר-מלך

לימור סוֹן הר-מלך (נולדה ב-30 ביולי 1979, ו' באב ה'תשל"ט) היא חברת הכנסת מטעם עוצמה יהודית ויו"ר הוועדה המיוחדת לעניין הקרן לאזרחי ישראל. פעילה להקמה מחודשת של חומש.

השכלה 
סון הר-מלך נולדה בירושלים ביולי 1979 לנסים אלמליח, שעבד כמסגר, ולשושנה לבית עיני. משפחתה לא הייתה דתית, אך בכיתה ד' היא החליטה לעבור לבית ספר דתי. בהמשך למדה באולפנת צביה בעיר והתנדבה לשירות לאומי כקומונרית סניף בני עקיבא בחשמונאים.

לאחר שירותה, למדה במדרשת בינת, בשילוב לימודי ייעוץ חינוכי במכללת אורות ישראל. התחום המקצועי העיקרי שבו היא עוסקת הוא טיפול רגשי והנחיית הורים. בשנת 2021 הוציאה ספר שירים בשם 'אמא יש רק אחת', על חוויות האימהות, בהוצאת טקסט רץ.

התנחלות
בשנת 2001 נישאה לשלום (שולי) הר מלך, תלמיד ישיבת קדומים שבצפון השומרון ונהג אמבולנס. עם נישואיהם, עברו לחומש ויסדו בה ישיבה. במקביל החל שולי לעבוד כרכז הקליטה ביישוב וכרב בית הספר והגן בקדומים. בשנת 2003 הותקפו היא ובעלה בפיגוע ירי על ידי מחבלים פלסטינים. בעלה נרצח בפיגוע והיא נפצעה קשה וילדה בלידת חירום.

לאחר כשנתיים פונה יישוב מגוריה במסגרת תוכנית ההתנתקות. היא הייתה ממייסדי תנועת חומש תחילה השואפת לשוב ליישוב, במגמה לבטל את ההתנתקות. לאחר כשנה נישאה בשנית, ליהודה סון מקדומים. בשנות נישואיהם הראשונות הם גרו ביישובים דרומיים יותר בשטחי יהודה ושומרון – בעפרה ובכרמל, אך לאחר כשנתיים חזרו לצפון השומרון, הפעם לשבי שומרון. את אירועי ברית המילה של ילדיהם המשותפים קיימו ביישוב המפונה חומש.

קריירה פוליטית
לקראת הבחירות לכנסת העשרים וחמש שובצה במקום ה-12 ברשימת הציונות הדתית ועוצמה יהודית מטעם האחרונה ונבחרה לכנסת והיא האישה היחידה מבין חברי הכנסת של רשימת "עוצמה יהודית". ב-4 בינואר 2023 החלה לכהן כיו"ר הוועדה המיוחדת לעניין הקרן לאזרחי ישראל בכנסת.

בחודש ספטמבר 2023, סייעה לגייס כחצי מיליון שקלים עבור רוצח משפחת דוואבשה, עמירם בן אוליאל. בהקלטה שפורסמה הגדירה אותו כצדיק קדוש וטענה שהוא זכאי.

קישורים חיצוניים

 "המחבלים ירו, הרכב התהפך, ואז – דממה": ח"כ לימור סון הר מלך על רגעי האימה
 
 
 

 מכתביה ונאומיה

הערות שוליים 

פוליטיקאים ישראלים
פעילי עוצמה יהודית
חברי הכנסת העשרים וחמש
חברי הכנסת מטעם עוצמה יהודית
חברות הכנסת העשרים וחמש
חברות כנסת מתנחלות
חברי כנסת מתנחלים
ציונות דתית: חברי כנסת
בוגרות אולפנת צביה
בוגרות שירות לאומי
בוגרי מכללת אורות ישראל/מורשת יעקב
שבי שומרון: אישים
ישראלים שנולדו ב-1979
ישראליות שנולדו ב-1979